แมคโดนัลด์ถูกฟ้องเรื่องการแถมของเล่นเด็กในอาหารชุดสำหรับเด็ก
CSPI ร่วมกับผู้ปกครองในสหรัฐยื่นฟ้อง McDonald ว่าพยายามล่อใจเด็กๆด้วยการแถมของเล่นกับชุดอาหาร Happy Meal ซึ่งมีแคลอรี่และไขมันสูง
Center for Science in the Public Interest ในกรุงวอชิงตัน ยื่นฟ้องต่อศาลกล่าวหาว่าบริษัทอาหารฟาสต์ฟู้ดรายใหญ่ของสหรัฐ แมคโดนัลด์ กระทำผิดที่แถมของเล่นเด็กไว้ในอาหารชุดสำหรับเด็กที่เรียกว่า Happy Meal เพราะเป็นการล่อใจให้เด็กๆทานอาหารจานด่วนที่เชื่อกันว่าไม่มีคุณค่าทางโภชนาการ การฟ้องร้องดังกล่าวมีขึ้นในขณะที่กำลังเกิดความกังวลเรื่องปัญหาโรคอ้วนที่เพิ่มขึ้นทั่วโลก และก่อให้เกิดคำถามถึงความรับผิดชอบของแมคโดนัลด์ต่อสังคม คุณ Michael Jacobson ผอ.ของ CSPI กล่าวว่า แมคโดนัลด์พยายามเจาะกลุ่มเป้าหมายเด็กๆเพราะรู้ดีว่า เด็กเล็กมักจะร้องขอไม่หยุดจนกว่าจะได้ของที่ต้องการ คุณ Jacobson ระบุว่าโดยเฉลี่ยเด็กทั่วไปจะร้องอ้อนวอนประมาณ 9 ครั้งก่อนที่ผู้ปกครองจะใจอ่อน ซึ่งเป็นตัวเลขที่อ้างอิงจากรายงานการตลาดของอดีตผู้อำนวยการฝ่ายโฆษณาของแมคโดนัลด์เอง อย่างไรก็ตาม ผอ.ของ CSPI ชี้ว่า เด็กเล็กๆไม่สามารถล่วงรู้ได้ว่าใครพยายามขายของให้กับตน การที่แมคโดนัลด์แถมของเล่นล่อใจเด็กจึงถือเป็นการโฆษณาต่อผู้ที่ไม่เข้าใจ และเป็นการทำผิดกฎหมายในข้อหาโฆษณาหลอกลวง คุณ Monet Parham นักศึกษาศาสตร์ในรัฐแคลิฟอร์เนีย คือผู้หนึ่งที่บอกว่า ลูกสาวของเธอติดอาหารชุด Happy Meal งอมแงมเพราะอยากได้ของเล่นไปสะสม และด้วยการสนับสนุนของ CSPI เธอจึงฟ้องร้องแมคโดนัลด์ภายใต้กฎหมายคุ้มครองผู้บริโภครัฐแคลิฟอร์เนีย คุณ Parham กล่าวว่าในฐานะผู้ปกครอง เธอต้องการให้ลูกได้เลือกรับประทานอาหารโดยอิสระ ปราศจากสิ่งดึงดูดใจจากของเล่นที่แถมมา เธอต้องการให้แมคโดนัลด์แสดงความรับผิดชอบต่อสังคมและหยุดแถมของเล่นในอาหารชุดสำหรับเด็ก แต่อีกด้านหนึ่ง ผู้เชี่ยวชาญบางคนเชื่อว่าการสั่งให้แมคโดนัลด์หยุดให้ของแถมสำหรับเด็กเป็นการแก้ปัญหาไม่ตรงจุด คุณ Patrick Basham ผอ.สถาบันวิจัยด้านนโยบาย Democracy ในกรุงวอชิงตัน กล่าวว่าวิธีที่ดีที่สุดคือผู้ปกครองควรอบรมหรือควบคุมลูกหลานตนเกี่ยวกับการทานอาหารที่มีประโยชน์ มากกว่าการพึ่งรัฐบาลหรือระบบกฎหมาย นอกจากนี้คุณ Basham ยังบอกด้วยว่า ยังไม่มีหลักฐานระบุแน่ชัดว่าเด็กที่ชอบทานอาหารที่ร้านแมคโดนัลด์หรือเบอร์เกอร์คิงไม่กี่ครั้งในหนึ่งสัปดาห์ จะมีโอกาสเกิดปัญหาด้านน้ำหนักตัวมากกว่าเด็กที่ไม่ทานอาหารฟาสต์ฟู้ดจริงหรือไม่ ทางด้านแมคโดนัลด์เองมีแถลงการณ์ว่า บรรดาผู้ปกครองต่างเข้าใจและยินดีว่า Happy Meal คืออาหารที่สร้างความหรรษาแก่เด็กๆ และด้วยขนาดที่พอเหมาะสำหรับเด็ก Happy Meal จึงสามารถเป็นส่วนประกอบหนึ่งของโภชนาการที่สมดุลได้ ทางแมคโดนัล์ยังประกาศด้วยว่า จะพยายามปกป้องภาพลักษณ์ ชื่อเสียงและอาหารของร้านแมคโดนัลด์ให้ถึงที่สุด